Covid-19-statistieke: Effens minder nuwe gevalle, maar …Werkers in beskermingspakke berei ŉ kis voor met die liggaam van iemand wat vermoedelik aan Covid-19 gesterf het. (Foto: Achmad Ibrahim, AP) Altesaam 9 300 nuwe Covid-19-gevalle is sedert Sondag in Suid-Afrika aangeteken. Dit is effens minder as die daaglikse styging van tussen 10 300 en 13 400 wat sedert 10 Julie aangeteken is. Daar blyk wel ŉ fout in die statistieke te wees wat deur die departement van gesondheid uitgereik is, aangesien die Wes-Kaap se algehele gevalle as 85 772 aangedui word, wat minder is as die 85 926 wat Sondag aangedui is. Aangesien dié syfers dui op die algehele aantal gevalle wat sedert Maart aangeteken is en nie herstelsyfers in ag neem nie, kan dié syfer onmoontlik minder wees as voorheen. Altesaam 373 628 mense (met die Wes-Kaap se foutiewe syfer bygereken) is dus volgens die departement van gesondheid sedert Maart met Covid-19 gediagnoseer. Gauteng het tot dusver 136 879 gevalle aangeteken, ŉ styging van 3 262, wat ook laer is as die gemiddelde daaglikse styging van 5 000 die afgelope twee weke. Die Oos-Kaap het 2 135 nuwe gevalle aangeteken, wat beteken dié provinsie het nou 85 772 gevalle aangeteken. Daar is wel landwyd 140 nuwe sterftes aangeteken, wat die dodetal weens Covid-19 op 5 173 te staan bring. Altesaam 194 865 mense het reeds van Covid-19 herstel, wat beteken 52% van Suid-Afrikaners wat sedert Maart met Covid-19 gediagnoseer is, het reeds weer negatief vir die virus getoets.